  Виталий Пронин Гражданство басьтӥсьёс пӧлысь 5-ез Украинаысь вуэмын, 1-ез - Грузиысь.Россилэн нуналыз азьын 14 арессэс тырмытэм егитъёс басьтӥзы Россилэн гражданинэзлэсь паспортсэ. Эшшо кунгож сьӧрысь вуэм 6 мурт табере ассэ Россилэн кунмуртэныз лыдъяны быгатӥз.Сӥё-дано ужрад ортчиз Эшъяськон юртын. Паспорт сётон залэз уката йӧно каризы Россилэн но Удмуртилэн куншетъёссы. Нош Россилэн гимнэз чузъяськыку, люкаськемъёслэн йыръёссы эшшо но выллань ӝутскизы. Ужрадэ пыриськизы Югдурез утёнъя но Национальной политикая министерствоосысь кивалтӥсьёс, элькунамы улӥсь украинъёслэн «Громада» огазеяськонзылэн ёзчиосыз.14 арессэс тырмытэмъёс трослы вазьгес вуиллям ни - шып пуко, сак кылзо. Соос уката мыло-кыдо тодматскизы паспортлэн кылдэмез, азинскемез, кулэлыкез сярысь - тунсыко ивортон дасяллям МВД-ысь специалистъёс. Россилэн кунмуртэзлэн улоназ тужгес валтӥсь документэз та нуналэ егитъёс нырысьсэ кутӥзы киязы.- Кылмес сётӥськом: бадӟым, кужмо, йӧно странамылэн оскымон гражданъёсыз луом, - одӥг ымысь сямен шуизы нылъёс но пиос.Нош Россилэсь гражданствозэ басьтӥсьёс сётӥзы присяга: Россиысь Конституцилэсь куронъёссэ, законъёсты быдэсъяны, кунмылэсь историзэ, татын улӥсь калыкъёслэсь культуразэс, сям-йылолъёссэс гажаны кылзэс веразы. Присяга сётэмзэс кинюртэменыз юнматӥз югдурез утёнъя министрлэсь ужзэ быдэсъясь Олег Мальцев.Гражданство басьтӥсьёс пӧлысь 5-ез Украинаысь вуэмын, 1-ез - Грузиысь.- Россиын трос пӧртэм калыкъёс уло, - вераз национальной политикая министрлэн воштӥсез Нелли Мамаева. - Удмуртиын 130 кылын вераськиськом, пичи калыкъёслэн 37 огазеяськонъёссы кылдытэмын. Вань со грузинъёслэн но. Нош украинецъёслэнэз одӥгез тужгес вазь кылдэмъёсыз пӧлысь луэ.Берло аръёсы гинэ элькунамы Украинаысь 11 сюрс лыктэмъёс дорзэс шедьтӥзы ни. Соос пӧлын - Татьяна Василенко но солэн Юлия внучкаез. Та нуналэ кыксы но Россилэн гражданъёсыз луизы.- Выжыея мон ӟучен суро удмурт, - вераз нылкышно. - Анае-атае Алнаш ёросысь Варзи-Ятчиысь. Мон ачим но отын вордскемын ай. Но 2 арес дыръям семьямы кошкиз Украинае. Куд-ог удмурт кылъёсты тодӥсько: нянь, анай, атай, тау... Но украин кылын но вераськисько - школаын дышетӥ бере. Кузпалы отысь ик вал - пӧламы ӧвӧл ни. Бугыръяськонъёс кутскем бере анаелэн Ижын улӥсь сузэрез дэмлаз: лыктэ, пе, дорамы. Озьы внучкаеным вуим Удмуртие. Нылы отчы ик кылиз на вал, но 2015-тӥ арын сое быдтӥзы...Татьяна Василенко шуэ: табере, пе, внучкае понна улӥсько. Юлиялы туж кельшиз Удмуртиын, соку ик эшъёс шедьтӥз. Дышетске на школаын - отын но сое туж ӝог асьсэлэн каризы. Соин ик берен Украинае кошкон сярысь малпанъёссы уг кылдыло ни. Зэм, улон интыен шугъяськонъёссы вань - мурт адямиослы уксё тырыса уло. Но оско: куке но асьсэлэн но сэрегзы кылдоз. Татьяна Василенко пенсиын ни ке но, уже интыяськем на.Кызьы вераз Югдурез утёнъя министерствоысь миграция ужпумъёсъя управлениысь валтӥсь специалист Светлана Пономарёва Россилэсь гражданствозэ басьтыны мылкыд карисьёс ӧжыт ӧвӧл. Кылем арын 704 муртлэн куриськонэз быдэстэмын вал, туэ 263 мурт странамылэн кунмуртэз луиз ни.Элина Кумачёва  